text: Vanvittig afslutning – straffe sender TM Tønder i Håndboldligaen
  18 april 2016 kl. 20.40
  Med fire sekunder igen sikrede TM Tønder sig mandag aften oprykning til Håndboldligaen.
  Sensationen er i hus. Jublende glade spillere og fans kan glæde sig over, at Tønder for første gang i klubbens historie skal spille i Håndboldligaen.
  Mandag aften voksede Tønders håndboldtræer ind i himlen. Fra næste sæson spiller TM Tønder i den bedste liga.
  Det står klart efter en vanvittigt afslutning på returkampen i Helsinge.
  TM Tønder vandt den første kamp hjemme i Tønder med fire mål, 29-25. Dermed havde holdet et godt udgangspunkt.
  Kampen mandag aften var tæt fra start til slut.
  Tønder måtte maksimalt tabe med tre mål. Det ville lige præcis være tilfældet, hvis Tønder havde scoret med 15 sekunder igen. Men TM Tønders Jimmi Elmgaard brændte en oplagt chance.
  Nordsjælland Håndbold skulle nu bare spille bolden rundt de sidste sekunder. Men Nordsjælland Håndbolds målmand fik rødt kort for at kaste bolden væk, efter der blev dømt for passivt spil. Samtidig fik TM Tønder straffekast.
  En rasende træner Ian Marko Fogh fra Nordsjælland Håndbold flåede sin trøje i stykker.
  Tønders nummer Kristian Stoklund holdt hovedet koldt og scorede på straffekastet med fire sekunder igen.
  Slutresultatet blev derfor 20-17 til Nordsjælland Håndbold. Dermed vinder TM Tønder samlet med 46-45, og skal spille i landets bedste række fra næste sæson.
  
  